Pòble mon pòble (cançon)

Pòble mon pòble es una cançon occitana, del grop La Talvera.

Ieu te'n vòli contar una
Se passa pas dins la luna
Mas dins ton país l'amic
Qu'es pas mens un país ric
Cal tot denonciar de longa
E jamai passar l'esponga
Ieu te tendrai estampèl
Te farai regassar los uèlhs.
Ieu te'n vòli contar dòas
Se passa pas dins lo cosmòs
Ms dins ton quartièr fotral
A dos passes de l'ostal
Finta plan per la fenèstra
A drech coma a senèstra
Ni per freg ni per calor
Lo que jai sul trepador.

Pòble mon pòble
De que fas aquí
Pòble mon pòble
Esperta-te deman matin !

Ieu te'n vòli contar tres
Veses qu'inventi pas res
Mas la vertat sabes plan
Es pas totjorn de bon contar
I a de milions de caumaires
Que sabon pas cossí se'n traire
E la borsa de París
Pesolh revengut se ritz.
Ieu te'n vòli contar quatre
Se passa pas dins un teatre
Los palhassas fantonet
Son pas totjorn sul trastet
L'exclusion es tròp prigonda
Pertot la revòlta trona
Per far calar lo rambalh
Balhan de primas per Nadal.

Ieu te'n vòli contar cinc
L'ai pas legit dins Tintin
Mas dins l'agach d'un enfant
Qu'endacòm creba de fam
Aicí dins nòstras carrièiras
Totes crebam de sadolièira
Mas pus lèu que de despartir
S'estimam mai fòrabandir
Ieu te'n vòli contar sièis
Non deguns es pas perfièch
Es sovent al pus naut nivèl
Que lo lop manja l'anhèl
Te vau citar qualquas personas
Que crentan pas la vergonha
D'un costat vendon d'armament
De l'autre escampan pensaments.

Ieu te'n vòli contar sèt
Mai anam mai venèm pècs
Lèu lèu dins lo monde entièr
Totes cagarèm parièr
Pertot la granda finança
Ten de menada la dança
E par nos trolhar melhor
Buta la globalisacion.
Ieu te'n vòli contar uèch
L'ai pas somiat dins la nuèch
Del costat de las potingas
I a quicòm que me desmingra
Las firmas farmaceuticas
Qu'an un bon sens de l'etica
Son prèstas a far lo ben
Mas servèsson lors brevets.

Ieu te'n vòli contar nòu
Soi un escota quand plòu
Ara i a pas de problemas
Que sabon mudar las genas
An inventat quicòm de fat
Pel progrès de l'umanitat
Fargan de nòvas semenças
Que se'n resèrvan las licéncias
Ieu te'n vòli contar dètz
Se contunham serem cuèch
Jos la capeta del cèl
Los desèrts venon mai bèls
Pertot los pòbles s'amassan
Per arrestar la calimassa
Mas lo qu'enfuma mai fòrt
Vòl pas signar fòrt e mòrt.

Ieu te'n vòli contar maitas
Que tròp de causas m'acaissan
Bush vòl gobernar lo monde
A còps de dolars e de bombas
Après Bagdad e Kaboul
Ont anirà aquel capbord
Los fats de Dieu e la vertat
Son pas jamai d'un sol costat.
Te vòli contar la darrièira
Qu'ara me trapa la lassièira
Nos cal pas mancar lo trin
Que l'istòria es en camin
Pertot cal far tombar las jaulas
Pertot préne la paraula
Farem un monde melhor
Aumens lo temps d'una cançon.

Categoria:Cançon de La Talvera